Targit A/S i Hjørring, Danmarks største udviklingshus inden for »business intelligence«, har i 2007 landet en omsætning på 72 mio. kr. med et resultat før skat på 5,5 mio. kr.

Det skriver Børsen onsdag. Antallet af brugere er steget fra 134.000 til 170.000. Ud over det danske marked er det især i USA, der er travlhed på for Targit, hvor Targit US Inc. voksede med 63 pct. sammenlignet med 2006. - Targit BI Suite er i dag anerkendt som verdens formentlig mest brugervenlige »business intelligence«-løsning. Resultatet for 2007 får os til at holde fast i vores ambition om at nå ud til 1,5 mio. brugere i 2015, og det vil betyde yderligere investeringer i produktudvikling, forhandlerkanal og vores eksportmarkeder, siger adm. direktør Morten Sandlykke til Børsen.